# Bestyrelsesmøde

## 31. marts 2016

**UDSENDT DAGSORDEN:**

1. **Godkendelse af dagsorden og referat fra sidste bestyrelsesmøde**
2. **Årsafslutning 2015**

Bilag A: Årsrapport for 2015

Bilag B: Revisionsprotokollat til årsrapporten for 2015

Bilag C: Bestyrelsens stillingtagen til revisionsprotokollen

Bilag D: Regnskabsinstruks

Bestyrelsen skal bemyndige en person til på bestyrelsens vegne at signere den elektroniske indberetning digitalt. Den bemyndigede person indestår for, på bestyrelsens vegne, at det indberettede materiale er fuldstændigt med underskrifter og forefindes på skolen. UVM anbefaler, at bestyrelsen bemyndiger den daglige leder eller en anden person fra institutionens ledelse.

1. **Udvidelse af kostafdelingen**

Bilag E

1. **Den fortsatte renovering/masterplan**

Bilag F

1. **Finansiering af nybyggeri samt renovering**
2. **Besparelsesprocessen**

Bilag G

1. **Budget 2016**

Bilag H: Budget 2016

1. **Siden sidst**
   1. HM
   2. Elevrådsformanden
2. **Status på IB**

Bilag I

1. **Ansøgertal og klassedannelse**

Bilag J: Ansøgertal

1. **Orientering om ny gymnasiereform**
2. **Medarbejdertrivselsundersøgelse**

Bilag K

1. **Kommende bestyrelsesmøder**

* 9. juni 2016
* 20. september 2016
* 16. november 2016
* 14. december 2016
* 28. marts 2017 (ny)
* 8. juni 2017 (ny)

1. **Evt.**

Deltagere: formand Stig Glent-Madsen, næstformand Peter Rasmussen, Lone Langballe, Claus Dithmer, Britt Møldrup, Mathias Lehmann Dahl Pedersen, Lauritz Kristian Bækgaard Rasmussen, rektor Helge Markussen, vicerektor Marianne Westergaard, økonomichef Lena Mørch Nielsen. Revisor Kim Vorret deltog under punkt 2. Sofus Brun Bovbjerg og Cassandra Sif Jensen Al-Towaiji deltog under punkt 14. Afbud fra Ann-Dorte Christensen og Gudrun Bjerregaard

**REFERAT**

1. Formand Stig Glent-Madsen bød velkommen herunder en særlig velkomst til de nye medlemmer fra Senatet Mathias Lehmann Dahl Pedersen og Lauritz Kristian Bækgaard Rasmussen samt skolens nye revisor Kim Vorret. Referatet fra sidste møde blev sammen med dagsordenen godkendt.
2. a. Kim Vorret gennemgik de vigtigste detaljer i årsregnskabet. Resultatet for 2015 er et underskud på 1.5 mio. kr. Underskuddet skyldes udelukkende renovering samt udbedring af arbejdstilsynets påbud på skolen samt renovering og udvidelsen på kostafdelingen. Den daglige drift viser igen i år et fornuftigt resultat.

b. Kim Vorret gennemgik de væsentligste punkter i revisionsprotokollatet. Revisionens påtegning er blank, hvilket vil sige uden forbehold og uden supplerende oplysninger. Undervisningsministeriet har i marts 2016 udsendt breve vedr. retningslinjer for repræsentation, gaver, personaleforplejning m.v. Det er revisionens anbefaling, at skolen gennemgår og evt. opdaterer skolens retningslinjer. Kim Vorret udtrykte stor ros for en god økonomistyring. Skolen har en solid likviditet og en god egenkapital, når det er taget i betragtning hvornår og hvordan skolen overtog bygningerne. Det blev dog også påpeget, at de udmeldte besparelser fra regeringen og herunder undervisningsministeriet betyder, at en god økonomistyring i fremtiden er utrolig vigtig. De stærkt reducerede tilskud, som ventes i fremtiden, betyder, at skolens økonomi skal tilpasses og der skal findes besparelser. Da løn er langt den største udgift skal der nytænkes, hvis skolen fortsat skal have en god og stabil økonomi. Undervisningsministeriet har i 2015 lavet en undersøgelse af undervisernes samlede arbejdstid. Undersøgelsen viser at 29,1 % af lærernes arbejdstid bruges på elevsamvær med direkte læringsformål. Viborg Katedralskole ligger på niveau med landsgennemsnittet. Hovedparten af de skoler som Viborg Katedralskole normalt sammenligner sig med ligger noget højere.

c. Bestyrelsen tog bilaget til efterretning.

d. Bestyrelsen er bekendt med regnskabsinstruksen og formand og næstformand har underskrevet den reviderede udgave.

Bestyrelsen bemyndigede økonomichef Lena Mørch Nielsen til at signere den elektroniske indberetning af årsregnskab, revisionsprotokollat og regnskabsinstruks.

1. Stig Glent-Madsen og Helge Markussen orienterede kort om kollegiebyggeriet. Ved prøver i forbindelse med udgravningen er der desværre fundet forurening, som betyder øgede udgifter. Der er også kommet ekstra udgifter til højden i biografen, da lærredet var for stort i forhold til loftshøjden på de første tegninger. Byggeriet forventes færdig til ibrugtagning 1. august 2016. Værelserne er allerede fordelt til kommende kollegianere.
2. Helge Markussen gennemgik kort de ønskede renoveringer for 2016. Økonomien omkring renoveringen skal drøftes under punkt 7 – budget 2016. På arkitektens opstilling er renoveringerne samt udbedringen af arbejdstilsynets påbud sat til at færdiggøres i 2017.
3. Punktet blev behandlet under punkt 2. Kim Vorret kom med sin anbefaling af, hvorvidt Viborg Katedralskole skal optage realkreditlån eller ej til den fortsatte renovering på skolen og udbygning af kostafdelingen. Viborg Katedralskole har en rigtig god likviditet og anbefalingen er på den baggrund ikke at optage lån. Viborg Katedralskoles solide økonomi og stabile elevoptag gør, at der ikke er noget, som indikerer, at der ikke på et senere tidspunkt kan optages realkreditlån.
4. Helge Markussen orienterede om besparelsesprocessen. På finansloven for 2016 er der besparelser på taxametrene. De udmeldinger som er kommet for 2017, 2018 og 2019 er desværre, at der kommer endnu større besparelser end i 2016. Viborg Katedralskole skal derfor tilpasse økonomien til de kommende år. Den store udfordring er, at der ved opgavefordelingen i foråret 2016 disponeres for det kommende skoleår, hvilket betyder halvdelen af næste finansår. Da finansloven først vedtages ultimo 2016 skal der handles på de udmeldinger, som er kommet fra regeringen/undervisningsministeriet omkring besparelser. På Viborg Katedralskole igangsattes der allerede i 2015 en besparelsesproces med inddragelse af alle medarbejdergrupper. Tilbagemeldingerne fra grupperne med forslag til besparelser er allerede indarbejdet i budgettet for 2016, men også indtænkt for budget 2017. Under processen har det været vigtigt at bevare fokus på Viborg Katedralskoles kerneydelse. Der skal spares, hvor det gør mindst ondt. Marianne Westergaard fortalte omkring lærernes arbejde med nytænkning af undervisningen. Bilag med forslag fra de forskellige fag blev uddelt. De nye tiltag igangsættes pr. 1. august 2016.
5. Lena Mørch Nielsen gennemgik de væsentligste ændringer i budget 2016 i forhold til det vedtagne budget. På kostafdelingen er der budgetteret med renteudgifter i forhold til realkreditlån til nybygningen, da bestyrelsen besluttede, at der ikke skal optages lån bortfalder udgiften. Indtægtssiden for skolen er reguleret i forhold til faktiske elevtal pr. januar 2016 og de ekstra besparelser på bygningstaxametrene er også indregnet. Det er besluttet både at opkræve de nuværende 1.g’ere og de kommende 1.g’ere for visse undervisningsmidler i 2016, hvilket giver en fordobling af den forventede indtægt. På udgiftssiden er de fra besparelsesprocessen udarbejdede besparelser fordelt. Der er ændret på konteringen af elevaktiviteter og pædagogiske arrangementer i forhold til det ønskede opgørelsesniveau. Resultatet for budget 2016 for skolen er som hidtil et underskud på ca. 0.8 mio. kr. og et overskud for kostafdelingen på ca. 0.4 mio. kr. Samlet er resultatet et underskud på ca. 0.4 mio. kr. Bestyrelsen godkendte ændringerne til det vedtagne budget. Bestyrelsen drøftede fortsættelsen af renoveringen samt udbedringen af arbejdstilsynets påbud under punkt 4. Det er ledelsen indstilling at der i 2016 fortsættes med 3 og 4 etage samt dele af 2 etage samlet pris jævnfør arkitektens budgetforslag 13.152.480 kr. Der er i budget 2016 afsat 6.500.000 kr. Bestyrelsen skal derfor godkende et yderligere underskud på budget 2016 på ca. 6.5 mio. kr., hvis arbejdet skal fortsætte som indstillet af ledelsen. Lena Mørch Nielsen gjorde opmærksom på, at der for budget 2016 er afsat midler til både udvendig vedligeholdelse i forhold til vedligeholdelsesplanen og midler til almindelig indvendig vedligeholdelse. Arkitekten har sagt, at udgifterne til udvendig vedligeholdelse muligvis kan skubbes til de kommende år. På indvendig vedligeholdelse udføres kun absolut nødvendige projekter. Der er fra renoveringen af balustraden udsat arbejde, som skal udbedres i 2016. Skolen har ligeledes en håndværker, som har udsendt deres fakturaer så sent, at de først kan udgiftsføres på regnskabet for 2016, selvom de er udført i 2015. Bestyrelsen godkendte fortsættelsen af renoveringen af skolen og det øgede underskud på ca. 6.5 mio. kr. ud over det vedtagne budget.
6. Siden sidst HM:
7. I uge 6 blev der igen afholdt elevstyret musical på Viborg Katedralskole. Musicalen var igen en stor succes.
8. Der har været møder i Viborg Kommune med alle de gymnasiale uddannelser repræsenteret omkring fremtiden for kommunens 10. klasser. Indstillingen til kommunalbestyrelsen er, at fortsætte det eksisterende tilbud med tilpasninger.
9. Der har været afholdt Denmark Estonia Day. De elever, som har samarbejde med Viborg Katedralskoles venskabsskole i Tallinn, var samlet i festsalen, hvor der over Skype var kontakt til skolen i Tallinn. Repræsentanter fra skolen i Tallinn og den danske ambassadør var på talerlisten. I næste uge kommer der elever og lærere fra skolen i Tallinn på besøg.

Senatet:

1. Der har været nyvalg til Senatet og den nye bestyrelse er: Formand Mathias Lehmann Dahl Pedersen, næstformand Lauritz Kristian Bækgaard Rasmussen og kasserer Niels Lund-Andersen.
2. Senatet drøfter en evt. udmeldelse af Danske Gymnasiers Sammenslutning. Medlemsskabet er rigtig dyrt for Senatet.
3. Senatet har drøftet hvilke ting de vil arbejde med fremover. Der skal være fokus på en bedre kantine. Indtægterne fra salg af studiekort skal anvendes til gode for alle skolens elever. Rektor har tilkendegivet, at hvis der kommer gode forslag til investeringer vil skolen også give et bidrag.
4. Helge Markussen orienterede kort om status for preIB og IB. Der er desværre ikke kommet så mange ansøgninger til preIB som håbet. Der arbejdes forsat på at styrke samarbejdet i nærområdet, men der skal også arbejdes med at udbrede kendskabet i resten af Danmark – ja hele verden. Bestyrelsen var enig om at succes tager tid.
5. Stig Glent-Madsen roste Viborg Katedralskoles ansøgertal. Viborg Katedralskole har igen i år haft et rigtig flot elevoptag med 13 STX klasser, 1 preIB og 1 IB klasse. Helge Markussen orienterede om udfordringen med at fordele elever på de forskellige studieretninger, som det ser ud nu vil der blive nogle klasser med 32 elever og enkelte med under 20 ved valg af studieretninger til december.
6. Der er endnu ingen endelig udmelding omkring den nye gymnasiereform. Det formodes, at være nært forestående, men der er ingen sikre meldinger.
7. Helge Markussen orienterede kort om processen for det videre arbejde efter medarbejdertrivselsundersøgelsen. Processen er afsluttet, nu skal det implementeres i dagligdagen på Viborg Katedralskole. MTU-gruppen på 10 personer er godt tilfredse med forløbet af processen og med de resultater de har nået. Den store udfordring for de 10 personer er dog at udbrede resultaterne til den øvrige lærergruppe. Helge Markussen er på den baggrund bekymret for, at næste medarbejdertrivselsundersøgelse ender med den samme lave score. Claus Dithmer og Britt Møldrup er mere optimistiske. Ledelsen kan ikke alene levere trivsel, men vil forsøge i samarbejde med de forskellige medarbejdergrupper at forbedre den. De 7 lærerrepræsentanter i MTU-gruppen vil i den sammenhæng fungere som ambassadører, der kan støtte udviklingen.
8. Kommende bestyrelsesmøder

* 9. juni 2016
* 20. september 2016
* 16. november 2016
* 14. december 2016
* 28. marts 2017
* 8. juni 2017

Referent Lena Mørch Nielsen

Stig Glent-Madsen Peter Rasmussen Lone Langballe

formand næstformand

Gudrun Bjerregaard Ann-Dorte Christensen Claus Dithmer

Britt Møldrup Sofus Bovbjerg Cassandra Sif Jensen Al-Towaiji